ORI กวาดยอดขาย Q1 ทะลุ 1.2 หมื่นล. จ่อเปิด 11 โครงการใหม่ 1.25 หมื่นล.
ORI กวาดยอดขาย Q1/66 ทะลุ 12,000 ล้านบาท เติบโตกว่า 47% กางแผน Q2 เตรียมเปิดโครงการใหม่ 11 โครงการ มูลค่า 12,520 ล้าน กระจายบุกทั่วประเทศ
ORI กวาดยอดขาย Q1/66 ทะลุ 12,000 ล้านบาท เติบโตกว่า 47% กางแผน Q2 เตรียมเปิดโครงการใหม่ 11 โครงการ มูลค่า 12,520 ล้าน กระจายบุกทั่วประเทศ
5 เม.ย. 2566

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า ในไตรมาส 1/66 (ม.ค.-มี.ค.66) บริษัทสามารถสร้างยอดขายรวมได้ประมาณ 12,004 ล้านบาท เติบโตจากช่วงเดียวกันของปี 65 ประมาณ 47% แบ่งเป็นยอดขายจากโครงการคอนโดมิเนียมราว 79% และยอดขายจากบ้านจัดสรรภายใต้บริษัท บริทาเนีย จำกัด (มหาชน) หรือ BRI ซึ่งเป็นบริษัทในเครืออีกราว 21% ทั้งนี้ ยอดขายดังกล่าว แบ่งเป็นยอดขายจากกลุ่มโครงการพร้อมอยู่ (Ready to move) ราว 49% และยอดขายจากกลุ่มโครงการที่เพิ่งเปิดขาย (New Launch) และอยู่ระหว่างดำเนินการก่อสร้าง (Ongoing) ประมาณ 51%
สำหรับแบรนด์ที่ได้รับการตอบรับอย่างยอดเยี่ยมจากผู้บริโภคในไตรมาสดังกล่าว คือคอนโดมิเนียมแบรนด์ออริจิ้น เพลย์ (Origin Play) และแบรนด์ออริจิ้น ปลั๊ก แอนด์ เพลย์ (Origin Plug &amp; Play) แบรนด์คอนโดมิเนียมเจาะตลาดคนรุ่นใหม่ เช่น ออริจิ้น เพลย์ บางขุนนนท์ ทริปเปิ้ล สเตชั่น (Origin Play Bangkhunnon Triple Station) ออริจิ้น ปลั๊ก แอนด์ เพลย์ นนทบุรี สเตชั่น (Origin Plug &amp; Play Nonthaburi Station) ออริจิ้น ปลั๊ก แอนด์ เพลย์ รามอินทรา (Origin Plug &amp; Play Ramintra) เนื่องจากได้รับการตอบรับจากทั้งฟังก์ชันที่โดดเด่น และการออกแบบที่เข้าใจผู้บริโภค Gen Y และ Gen Z
ขณะเดียวกัน แบรนด์บ้านจัดสรรอย่าง แกรนด์ บริทาเนีย (Grand Britania) เป็นแบรนด์ที่ได้รับการตอบรับจากผู้บริโภคอย่างต่อเนื่อง ทำให้ Soldout โครงการแกรนด์ บริทาเนีย บางนา กม.12 (Grand Britania Bangna KM.12) อีกทั้งยังมีโครงการแกรนด์ บริทาเนีย ราชพฤกษ์-พระราม 5 (Grand Britania Ratchaphruek-Rama 5) และ แกรนด์ บริทาเนีย วงแหวน รามอินทรา (Grand Britania Wongwaen Ramintra) ที่ได้ผลตอบรับดีอย่างต่อเนื่องเช่นกัน เนื่องจากมีขนาดและดีไซน์ที่เข้าใจผู้บริโภคต้องการอยู่อาศัยเป็นครอบครัว
นายพีระพงศ์ กล่าวอีกว่า สำหรับสถานการณ์ตลาดอสังหาริมทรัพย์ในไตรมาส 2/2566 นั้น ยังมีแนวโน้มได้รับการตอบรับที่ดีจากผู้บริโภคอย่างต่อเนื่อง สังเกตจากภาพรวมยอดขายของผู้พัฒนาอสังหาริมทรัพย์ในงานมหกรรมบ้านและคอนโดเมื่อปลายเดือน มี.ค. ที่ผ่านมา ในช่วงไตรมาส 2/2566 นี้ บริษัทจึงเตรียมเปิดตัวโครงการใหม่เพิ่มเติมอีก 11 โครงการ มูลค่าโครงการรวม 12,520 ล้านบาท แบ่งเป็น คอนโดมิเนียม 8 โครงการ มูลค่าโครงการรวม 8,720 ล้านบาท บ้านจัดสรร 3 โครงการ มูลค่าโครงการรวม 3,800 ล้านบาท
“เราจะยังคงกระจายตัวบุกไปยังพื้นที่ต่างๆ ทั่วประเทศ ตามแผนงาน Origin Infinity หรือแผนเติบโตไม่สิ้นสุดที่ประกาศไว้เมื่อต้นปี โดย 11 โครงการในไตรมาส 2/2566 นั้น จะกระจายตัวบุกไปนอกกรุงเทพฯและปริมณฑลถึง 5 โครงการ ทั้งในชลบุรี ภูเก็ต พระนครศรีอยุธยา และขอนแก่น มูลค่าโครงการรวมกว่า 5,080 ล้านบาท” นายพีระพงศ์ กล่าว